Višegradska skupina podržala europsku integraciju zapadnog Balkana
Ovog tjedna europski i američki dužnosnici putuju u BiH kako bi pokušali nadvladati politički zastoj u toj zemlji koji blokira kretanje
Ministri vanjskih poslova iz Češke, Mađarske, Poljske i Slovačke, poznati i kao Višegradska skupina, dogovorili su se oko prodrške članstva zemalja zapadnog Balkana u Europskoj uniji i NATO savezu u sljedećih nekoliko godina. Mađarski ministar vanjskih poslova Peter Balazs izjavio je da se Višegradska skupina dogovorila i oko praktične podrške Hrvatskoj, Albaniji, Bosni i Hercegovini, Kosovu, Makedoniji, Crnoj Gori i Srbiji na njihovom putu u zapadne integracije. Za Hrvatsku se već očekuje da se priključi Europskoj uniji do 2011. godine, što je korak za koji Balazs i drugi ministri kažu da bi mogao dati dodatni zamah procesu integracije i ohrabriti druge zemlje na provođenje reformi. Španjolska i Belgija, koje će predsjedavati Unijom sljedeće godine, objavili su u Budimpešti da će također podržati integraciju zemalja zapadnog Balkana. Češki, mađarski, slovački i poljski ministri pozvali su i na bolje veze sa Srbijom dodajući kako je znatno poboljšana suradnja Srbije s Haškim sudom što je ključan preduvjet za članstvo u Europskoj uniji. Ministri su najavili i da namjeravaju ukinuti vizna ograničenja na putnike iz Srbije, Makedonije i Crne Gore do siječnja 2010. godine što se, također, smatra važnim korakom u približavanju Uniji. Srbijanski ministar vanjskih poslova Vuk Jeremić izjavio je za Glas Amerike da njegova zemlja već dugo vremena čeka na ukidanje viza. No i dalje postoji bojazan oko etničkih napetosti u regiji. Ovog tjedna europski i američki dužnosnici putuju u Bosnu i Hercegovinu kako bi pokušali nadvladati politički zastoj u toj zemlji koji blokira kretanje ka Europskoj uniji i NATO savezu. Ministar vanjskih poslova Bosne i Hercegovine, Sven Alkalaj, izjavio je za Glas Amerike kako se nada da će Sjedinjene Države i Europska unija dati savjete o promjeni ustava u ovoj podijeljenoj zemlji i kako unaprijediti funkcioniranje vlasti. To je razlog zašto je nekoliko izaslanika na sastanku ustvrdilo da tisuće pripadnika snaga NATO saveza i Europske unije trebaju ostati u regiji još neko vrijeme.